Diari Oficial de la Generalitat Valenciana


Sumari del DOGV 4517, del 09-06-2003 (2003/6682)

RESOLUCIÓ de 30 de maig de 2003, de la Direcció General de Personal, per la qual s'anuncia la convocatòria d'adjudicació de llocs de treball en comissió de servicis per a funcionaris del cos de mestres, durant el curs 2003/2004, en centres públics docents no universitaris dependents de la Generalitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4517

Data del DOGV
:   09-06-2003

Secció del DOGV
:   II. AUTORITATS I PERSONAL - E) ALTRES ASSUMPTES

Número del document
:   2003/6682


Data del document
:   30-05-2003

Organisme emissor
:   Conselleria de Cultura i Educació

Tipus de document
:   Resolució

Descriptors 

:   * concurs administratiu
    * personal docent
    * administració regional
    * ensenyament primari

RESOLUCIÓ de 30 de maig de 2003, de la Direcció General de Personal, per la qual s'anuncia la convocatòria d'adjudicació de llocs de treball en comissió de servicis per a funcionaris del cos de mestres, durant el curs 2003/2004, en centres públics docents no universitaris dependents de la Generalitat Valenciana. [2003/X6682]
  
La mobilitat del professorat dels nivells no universitaris es regix pel sistema de concurs de trasllats. No obstant això, hi ha la possibilitat que excepcionalment en atenció a situacions personals especials i com a forma de provisió extraordinària puguen concedir-se, amb caràcter anual, comissions de servicis a petició de l'interessat.
  
Per això, la present convocatòria de comissions de servicis té com a finalitat establir un procediment d'adscripció, amb caràcter temporal, en un lloc de treball per als mestres, que així ho sol·liciten per donar-s'hi causes mèdiques o socials. Així doncs, per mitjà del dit procediment, previst en el text refós de la Llei de la Funció Pública Valenciana (DOGV núm. 2.613, de 26.10.95) i en el Reial Decret 2.112/1998, de 2 d'octubre (BOE núm. 239, de 6 d'octubre), els professors dels cos mencionat podran, amb caràcter excepcional, ser adscrits en comissió de servicis a llocs de treball de centres públics dependents de la Generalitat Valenciana durant el curs 2003/2004.
  
La convocatòria es regirà per les bases següents:
  
I. Participants
  
Primera. Poden participar de forma voluntària en este procediment d'adjudicació de llocs, en règim de comissió de servicis, els funcionaris de carrera del cos de mestres en els quals concórreguen causes mèdiques o socials i que es troben en algun dels supòsits següents:
  
1. Els funcionaris de carrera dependents de la Generalitat Valenciana que es troben en situació de servici actiu i que ocupen llocs de treball amb caràcter definitiu.
  
2. Els funcionaris de carrera en situació de servici actiu dependents d'altres administracions educatives que ocupen llocs de treball amb caràcter definitiu, sempre que complisquen els requisits i les condicions que s'establixen en esta convocatòria.
  
Segona. Per a l'obtenció de la destinació en comissió de servicis, es valorarà per part de la Direcció General de Personal la documentació aportada, que es prioritzarà en funció de les circumstàncies especials, mèdiques o socials que els sol·licitants hi al·leguen i justifiquen documentalment.
  
Tercera. Per a poder sol·licitar els llocs es requerix estar habilitat per al seu acompliment. Els participants en esta convocatòria podran optar per les especialitats que estimen oportunes entre aquelles en què es troben habilitats. La correspondència de dites habilitacions amb els llocs que es convoquen, es troba regulada en l'Orde de 23 de gener de 1997, de la Conselleria de Cultura, Educació i Ciència (DOGV número 2.918, de 29 de gener de 1997), per la qual es regula el procés d'adscripció dels funcionaris del cos de mestres als llocs de treball resultants de la nova ordenació del sistema educatiu.
  
Quarta. Els participants en la present convocatòria hauran d'estar en possessió del Certificat de Capacitació o del Títol de Mestre de Valencià, llevat del supòsit que el participant estiga habilitat en Filologia: Valencià.
  
II. Format i presentació de la petició
  
Cinquena. Tots els participants hauran de presentar instància, ajustada al model oficial, que podran obtindre en les direccions territorials de Cultura i Educació de València, Castelló i Alacant, i també en les delegacions de Govern respectives.
  
A la instància degudament omplida hauran d'acompanyar:
  
- L'annex denominat «Comissió de servicis per al curs escolar 2003/2004». En este es detalla la documentació que haurà de ser aportada pels sol·licitants que al·leguen causes mèdiques (pròpies o d'un familiar), a efecte de la preceptiva valoració per part de la Unitat Mèdica de Personal Docent No Universitari.
  
- A més, hauran d'acompanyar tots els documents o certificats que consideren necessaris per a fonamentar la seua petició. Podran realitzar les al·legacions que estimen pertinents en l'apartat d'observacions i, si ho consideren indispensable, ampliar-les en full a banda.
  
- Còpia compulsada en què s'acredite estar en possessió del Certificat de Capacitació o del Títol de Mestre de Valencià (que no serà necessari quan el participant estiga habilitat en Filologia: Valencià) o, si hi manca, del grau de coneixements de valencià que es posseïsca.
  
Quant als funcionaris dependents d'altres administracions educatives hauran d'acompanyar a la resta de la documentació esmentada, el certificat expedit per l'òrgan competent de l'administració educativa de què depén el centre on tinguen la destinació, amb indicació expressa de les dades següents:
  
1. Nom, cognoms i DNI
  
2. Cos en el qual es trobe en situació d'actiu
  
3. Les habilitacions de què és titular i té reconegudes
  
4. Situació administrativa actual
  
5. Destinació definitiva
  
Els dits funcionaris hauran d'omplir en la seua instància, necessàriament, el codi corresponent a la comunitat autònoma de la qual depenen, prèvia consulta de l'apartat 4 de les instruccions generals per a omplir la instància.
  
Sisena. La instància, i també la resta de la documentació que l'acompanye, anirà dirigida al director general de Personal de la Conselleria de Cultura i Educació, i haurà de ser presentada en les direccions territorials de Cultura i Educació de la Generalitat Valenciana.
  
No obstant això, per a garantir que la instància puga ser tramitada abans que finalitze el procés, atés que en el supòsit que els sol·licitants hi al·leguen motius de salut (propis o d'un familiar), estes hauran de ser informades prèviament per la corresponent Unitat Mèdica de Personal Docent No Universitari, que es troba ubicada en cada una de les direccions territorials de la Conselleria de Cultura i Educació de la Generalitat Valenciana, s'haurà de presentar en el registre de les direccions territorials on estiguen exercint el seu lloc actualment els funcionaris dependents de la Conselleria de Cultura i Educació o, bé, per als funcionaris dependents d'altres administracions educatives en qualsevol de les que trien.
  
Setena. El nombre de peticions que cada participant puga incloure en la seua sol·licitud no podrà excedir de 76.
  
Dites peticions només podran referir-se al cos en què es troben en situació de servici actiu els funcionaris sol·licitants, i també a una única especialitat d'entre les que hagen adquirit i que tinguen acreditada davant el Registre de Personal Docent de la Conselleria de Cultura i Educació. En el cas dels funcionaris d'altres comunitats autònomes, haurà de fer-se constar en el certificat expedit per l'òrgan competent d'esta.
  
Els codis de les corresponents especialitats podran consultar-se en les instruccions generals per a emplenar la instància.
  
Estes peticions podran estendre's a la totalitat de centres inclosos en el llistat que s'acompanya a la present convocatòria i que s'estructuren en àrees, subàrees, localitats i centres. Les peticions poden fer-se a centre concret o a localitat, subàrea o àrea, sent compatibles totes estes modalitats. En els tres últims casos s'adjudicarà el primer centre de la localitat, subàrea o àrea, amb vacant, en el mateix orde en què apareguen anunciats en la convocatòria.
  
Huitena. En les instàncies es relacionaran, conforme a les instruccions que s'hi unixen, per orde de preferència, els llocs que se sol·liciten, expressant amb la major claredat els conceptes exactes que en l'imprés de la instància s'indiquen. A l'efecte que es puguen classificar les sol·licituds segons les àrees geogràfiques que es detallen en la convocatòria, s'haurà d'indicar en l'annex la que s'haja elegit amb caràcter preferent.
  
Novena. Acabat el termini de presentació de sol·licituds, sota cap concepte s'alterarà la petició, ni encara quan es tracte de l'orde de prelació dels centres sol·licitats. Quan els codis resulten il·legibles, estiguen incomplets o no es col·loquen les dades en la casella corresponent, es consideraran no inclosos en la petició i els participants perdran tots els drets.
  
Qualsevol dada omesa o consignada erròniament per l'interessat no podrà ser invocada a efectes de futures reclamacions, ni considerar per este motiu lesionats els seus interessos i drets.
  
Una vegada transcorregut el termini de presentació d'instàncies, no serà possible desistir de les sol·licituds efectuades. D'altra banda, les destinacions adjudicades seran irrenunciables i, en qualsevol cas, s'ocuparan durant ell curs acadèmic 2003/2004.
  
III. Altres normes
  
Deu. El termini de presentació d'instàncies serà de deu dies a comptar des de l'endemà de la publicació de la present convocatòria en el Diari Oficial de la Generalitat Valenciana.
  
Onze. Totes les condicions i requisits que s'exigixen en esta convocatòria han de tindre's complides o reconegudes en la data d'acabament del termini de presentació d'instàncies.
  
Dotze. És requisit imprescindible, per a sol·licitar i obtindre un lloc determinat, trobar-se habilitat per a l'exercici d'este. Podrà ser anul·lada la destinació obtinguda per qualsevol participant que no s'haja ajustat a les normes de la convocatòria o no coincidisca amb les característiques declarades en la instància i la documentació corresponent.
  
Tretze. Quedaran exclosos de l'adjudicació de destinació en comissió de servicis els funcionaris que hagen obtingut destinació en l'últim concurs de trasllats, si hi hagueren participat voluntàriament.
  
Catorze. La Direcció General de Personal publicarà la llista provisional d'adjudicació de destinacions en comissió de servicis al tauler d'anuncis dels servicis centrals i de les direccions territorials de la Conselleria de Cultura i Educació.
  
Els sol·licitants disposaran d'un termini de dos dies comptats a partir de l'endemà de la publicació de l'esmentada llista per a presentar reclamacions en les direccions territorials de Cultura i Educació, sense que puguen presentar-se documents addicionals als que van acompanyar la seua sol·licitud.
  
Transcorregut el dit termini i una vegada examinades les reclamacions presentades, es publicarà la resolució que inclourà la llista definitiva d'adjudicació de destinacions en comissió de servicis al tauler d'anuncis dels servicis centrals i de les direccions territorials de la Conselleria de Cultura i Educació.
  
DISPOSICIÓ FINAL
  
De conformitat amb el que s'establix en els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 8, 14 i 46 de la Llei Reguladora de la Jurisdicció Contenciosa Administrativa, el present acte, que posa fi a la via administrativa, podrà ser recorregut potestativament en reposició, o bé cabrà plantejar directament recurs contenciós administratiu en els terminis i davant els òrgans que s'indiquen a continuació:
  
a) El recurs de reposició haurà d'interposar-se davant el director general de Personal d'esta Conselleria en el termini d'un mes a comptar des de l'endemà de la seua publicació.
  
b) El recurs contenciós administratiu haurà de plantejar-se davant el Jutjat Contenciós Administratiu de València en el termini de dos mesos a comptar des de l'endemà de la seua publicació.